EUROPOS SĄJUNGOS TARNAUTOJŲ TEISMO (vienas teisėjas)

SPRENDIMAS

2016 m. birželio 14 d.

Elia Fernández González

prieš

Europos Komisiją

„Viešoji tarnyba — Laikinasis tarnautojas — Tarnautojas, dirbantis Europos Komisijos nario kabinete — Laikinojo tarnautojo įdarbinimas pagal KTĮS 2 straipsnio b punktą — Sąlyga, pagal kurią per šešių mėnesių laikotarpį su Komisija negali būti sudaryta jokia nauja darbo sutartis — 2005 m. liepos 28 d. Komisijos rašto D(2005)18064 dėl laikinųjų tarnautojų, kaip jie suprantami pagal KTĮS 2 straipsnio b ir d punktus, įdarbinimo į nuolatines pareigas nesant konkursą laimėjusių kandidatų 3.2 punktas“

Dalykas:

Pagal SESV 270 straipsnį, taikomą EAEB sutarčiai pagal jos 106a straipsnį, pareikštas ieškinys, kuriuo Elia Fernández González prašo, pirma, panaikinti 2014 m. lapkričio 14 d. Europos Komisijos sprendimą atmesti jos kandidatūrą į pranešime apie laisvą darbo vietą COM/2014/2036 nurodytas laikinojo tarnautojo pareigas ir 2015 m. gegužės 22 d. sprendimą atmesti jos skundą ir, antra, atlyginti tariamai patirtą turtinę ir neturtinę žalą.

Sprendimas:

Atmesti ieškinį. Europos Komisija padengia savo bylinėjimosi išlaidas ir iš jos priteisiamos Elia Fernández González patirtos bylinėjimosi išlaidos.

Santrauka

Pareigūnai – Laikinieji tarnautojai – Įdarbinimas – Sutarties sudarymas siekiant laikinai užimti nuolatines pareigas – Sąlygos

(Kitų tarnautojų įdarbinimo sąlygų 2 straipsnio b ir c punktai)

Nagrinėjant ieškinį dėl panaikinimo, pareikštą laikinojo tarnautojo, kuriam taikomas Kitų Europos Sąjungos tarnautojų įdarbinimo sąlygų 2 straipsnio c punktas, dėl Komisijos sprendimo atmesti jo kandidatūrą į laikinojo tarnautojo pareigas, kurioms taikomas šių sąlygų 2 straipsnio b punktas, nes jis neįvykdė sąlygos per šešių mėnesių laikotarpį nesudaryti su Komisija jokios naujos darbo sutarties, numatytos Komisijos rašte dėl laikinųjų tarnautojų, kaip jie suprantami pagal Kitų Europos Sąjungos tarnautojų įdarbinimo sąlygų 2 straipsnio b ir d punktus, įdarbinimo į nuolatines pareigas nesant konkursą laimėjusių kandidatų, pažymėtina, kad reikalavimas bent šešis mėnesius nesudaryti jokios formos tiesioginės ar netiesioginės sutarties su Komisija yra ne 2013 m. gruodžio 16 d. Komisijos sprendimo dėl laikinųjų tarnautojų įdarbinimo ir darbo politikos 4 straipsnio 6 dalies, pagal kurią „pasibaigus laikinojo tarnautojo, kuriam taikomas minėtų sąlygų 2 straipsnio c punktas, sutarčiai šis gali būti laikinai įdarbintas į nuolatines pareigas tik jeigu jis buvo atrinktas per 2 straipsnyje aprašytą atrankos procedūrą“, išimtis, bet alternatyva, skirta atvejams, kai atrankos procedūra nebūtina siekiant didesnio skaidrumo įdarbinant buvusius laikinuosius tarnautojus, kuriems taikomas minėtų sąlygų 2 straipsnio c punktas, kaip laikinuosius tarnautojus, kuriems taikomas tų pačių sąlygų 2 straipsnio b punktas.

Toks reikalavimas nelemia griežtesnės tvarkos nei numatyta Kitų Europos Sąjungos tarnautojų įdarbinimo sąlygose taikymo, nes jis yra mažiau privalomas nei atrankos procedūros reikalavimas. Pastaruoju atveju kaip laikinuosius tarnautojus, kuriems taikomas šių sąlygų 2 straipsnio b punktas, faktiškai galima įdarbinti tik buvusius laikinuosius tarnautojus, kuriems taikomas minėtų sąlygų 2 straipsnio c punktas ir kurie praėjo šią atrankos procedūrą, o pirmuoju atveju kaip laikinuosius tarnautojus, kuriems taikomas šių sąlygų 2 straipsnio b punktas, be apribojimų galima įdarbinti visus buvusius laikinuosius tarnautojus, kuriems taikomas tų pačių sąlygų 2 straipsnio c punktas.

(žr. 25, 29, ir 30 punktus)